b'\n_START_ARTICLE_\nPiramidion\n_START_PARAGRAPH_\nPiramidion je najvi\xc5\xa1ji del ali vr\xc5\xa1ni kamen egip\xc4\x8danske piramide ali obeliska. Egip\xc4\x8dani so ga imenovali benbenet in piramido kot celoto povezovali s svetim kamnom benbenom. V egip\xc4\x8danskem Starem kraljestvu so bili piramidioni izdelani predvsem iz diorita, granita ali finega belega apnenca in prevle\xc4\x8deni z zlatom ali elektrumom. V Srednjem kraljestvu in proti koncu obdobja gradnje piramid so bili izdelani iz granita in  "prevle\xc4\x8deni z zlatimi listi\xc4\x8di, da je odbijal son\xc4\x8dne \xc5\xbearke." V tem obdobju so na piramidione pogosto napisali faraonovo ime, njegov titularij in verske simbole._NEWLINE_Ohranjenih je zelo malo piramidionov. Ve\xc4\x8dina  je izdelana iz poliranega \xc4\x8drnega granita in popisana z imeni lastnikov piramid. \xc5\xa0tirje piramidioni, najve\xc4\x8dja zbirka na svetu,  so razstavljeni v glavni dvorani Egip\xc4\x8danskega muzeja v Kairu. Med njimi sta piramidiona s \xc4\x8crne piramide Amenemheta III. v Dah\xc5\xa1urju in Hend\xc5\xbeerjeve piramide v Sakari. _NEWLINE_Zelo po\xc5\xa1kodovan in obnovljen piramidion iz belega turskega apnenca, narejen verjetno za Sneferujevo Rde\xc4\x8do piramido, stoji ob njegovi piramidi v Dah\xc5\xa1urju. Piramidion je nekoliko nenavaden, ker je njegov naklon bolj strm od naklona piramide.\n_START_SECTION_\nZasebne piramide s piramidioni\n_START_PARAGRAPH_\nV Novem kraljestvu je bilo nekaj zasebnih podzemnih grobnic na povr\xc5\xa1ini ozna\xc4\x8denih z majhno piramido iz blatnih zidakov s piramidionom na vrhu. Na \xc5\xa1tirih stranskih ploskvah piramidiona so bila obi\xc4\x8dajno besedila in prizori, povezani s kultom boga sonca. Na zna\xc4\x8dilnem prizoru je bilo prikazano gibanje Sonca. Vzhajalo je na prednji ploskvi in zahajalo na nasprotni. Pono\xc4\x8di je potovalo skozi podzemlje, v katerem je vladal Oziris.\n_START_SECTION_\nPiramidion pisarja Mojzesa\n_START_PARAGRAPH_\nNa piramidionu pisarja Mojzesa (Novo kraljestvo, Devetnajsta dinastija okoli 1250 pr. n. \xc5\xa1t., apnenec, vi\xc5\xa1ina 53 cm) je upodobljen Mojzez med darovanjem. Njegovo ime je napisano na dveh nasprotnih stranskih ploskvah. Na \xc4\x8detrti ploskvi je podoba pavijana, ki vre\xc5\xa1\xc4\x8di nad vzhajajo\xc4\x8dim soncem in dnevom. Pavijan je hkrati predstavljal zavetnika pisarjev, boga Tota.\n_START_SECTION_\nPtahemvijev piramidion\n_START_PARAGRAPH_\nPodobni s Soncem povezani prizori so tudi na Ptahemvijevem piramidionu (Devetnajsta dinastija okoli 1200 pr. n. \xc5\xa1t., apnenec, \xc5\xa1irina 28 cm, vi\xc5\xa1ina 42 cm). Na eni od ploskev sta upodobljena bog sonca Ra-Horakti in bog podzemlja Oziris. Na nasprotni ploskvi je upodobljen pokojni Ptahemvi v daritvenem polo\xc5\xbeaju nasproti treh kolon hieroglifov.'